Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена Здружението на граѓани „Фронт 21/42“ - Скопје, преку Искра Стојковска, извршен директор на Здружението, против Министерството за животна средина и просторно планирање – Управа за животна средина, по предметот Барање за пристап до информации од јавен карактер, на 29.11.2024 година го донесе следното

**Р Е Ш Е Н И Е**

1. Жалбата изјавена од Здружението на граѓани „Фронт 21/42“ - Скопје, преку Искра Стојковска, извршен директор на Здружението, против Министерството за животна средина и просторно планирање – Управа за животна средина, заведена во Агенцијата под бр. 08-322 на 18.11.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението на граѓани „Фронт 21/42“ - Скопје, како што е наведено во Жалбата на 22.10.2024 година, поднело Барање за пристап до информации од јавен карактер до Министерството за животна средина и просторно планирање-Управа за животна средина, со кое побарало по е-маил или пошта да му се достави фотокопија од следните информации:

„Во согласност со одредбите од горенаведените закони, бараме од Управата за животна средина да ни ги достави следните информации:

-Дали Управата за животна средина го изврши конкретниот надзор над работата на Општина Охрид согласно член 37 став (1), член 38 и член 40 став (1), став (7), став (9) од Законот за управување со светското природно и културно наследство во Охридскиот регион? Доколку да, Ве молиме да ни доставите копија од Записник за извршениот надзор.

-Дали Општина Охрид ја спровела итната активност 2.1.1, односно дали донела Одлука за прекин на примената на сите постојни акти и плански инструменти со кои се дозволува каква било форма на урбанизација, инфраструктура, уредување, вклучително и зони за одмор и рекреација во Студенчишко Блато, до донесување на План за управување со Парк на природа Студенчишко блато, План за управување со споменикот на природата Охридско Езеро и Урбанистички План од државно значење за крајбрежјето? Доколку да, Ве молиме да ни доставите копија од конкретната Одлука.

-Дали Општина Охрид ја спровела итната активност 2.1.3, односно дали донела Одлука за забрана на изградба на трајни или времени објекти на плажите и на шеталиштето покрај Студенчишко Блато....

-Дали Општина Охрид ја спровела итната активност 2.5.1, односно дали донела Одлука за неспроведување на донесена урбанистичко-планска и проектна документација и прекин односно незапочнување на постапки за носење на урбанистичко-планска и проектна документација која за подрачјето опфатело во границите на Рамсарскиот локалитет Охридско езеро се до донесување на УП за крајбрежјето на Охридско езеро...Доколку да, Ве молиме да ни доставите копија од конкретната Одлука.

-Дали Општина Охрид ја спровела итната активност 3.2.1, односно дали ги отстранила несоодветните објекти и структури кои навлегуваат во КП1/1 – Охридско Езеро, во појасот од 50 м од КП 1.1, во Студенчишко Блато и комплексот Св.Наум? Доколку да, Ве молиме да ни доставите информација колку објекти отстранила.“

Имателот на информации на 30.10.2024 година до Барателот му доставил емаил, со кој го известува Барателот дека предметот е препратен во Секторот за прирoда и очекуваат одговор за истиот.

Незадоволен од наведениот одговор, во законски предвидениот рок, Барателот на информации достави Жалба до Агенцијата, заведена под бр.08-322 на 18.11.2024 година.

Агенцијата, преку е-маил заведен под бр.08-322 од 18.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации 02.12.2024 година до Агенцијата достави е-маил, заведено во Агенцијата под бр.08-322. Во е-маилот е наведено: „За истиот предмет имаме закажено Управна инспекција во текот на оваа недела, и очекуваме разврска по истиот, затоа што се работи за инспекција која треба да ја реализира Управата на МЖСПП....не можам да изработам Решение за прифаќање на жалбата додека не се реализира надзорот и немаме расврска со инспекторот од Управна инспекција..“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**